S&P เตือนแบงก์ชาติญี่ปุ่นใช้นโยบายดอกเบี้ยติดลบอาจฉุดผลกำไรภาคธนาคาร
S&P เตือนแบงก์ชาติญี่ปุ่นใช้นโยบายดอกเบี้ยติดลบอาจฉุดผลกำไรภาคธนาคาร
16 ก.พ. 2559

สถาบันจัดอันดับความน่าเชื่อถือ สแตนดาร์ด แอนด์ พัวร์ (S&amp;P) ระบุว่า การที่ธนาคารกลางญี่ปุ่น (BOJ) ตัดสินใจใช้นโยบายอัตราดอกเบี้ยติดลบนั้น จะส่งผลให้กำไรจากการดำเนินงานของธนาคารระดับภูมิภาค ปรับตัวลดลง 15% และกำไรจากการดำเนินงานของธนาคารรายใหญ่ ปรับตัวลดลง 8% สำหรับปีงบการเงิน 2559 เนื่องจากธนาคารต้องจ่ายค่าธรรมเนียมการฝากเงินที่สำรองไว้กับ BOJ และรายได้ที่ลดลงจากการปล่อยกู้และการถือพันธบัตร
โดย BOJ ได้เริ่มบังคับใช้นโยบายอัตราดอกเบี้ยติดลบในวันนี้ โดยมีเป้าหมายที่จะจัดการกับภาวะเงินฝืด ขณะที่เศรษฐกิจญี่ปุ่นกำลังเผชิญกับปัจจัยเสี่ยงขาลง ท่ามกลางความไม่แน่นอนเกี่ยวกับแนวโน้มเศรษฐกิจโลก
เมื่อวันที่ 29 ม.ค.ที่ผ่านมานั้น คณะกรรมการ BOJ มีมติ 5-4 เสียงให้ใช้อัตราดอกเบี้ยติดลบ คือ -0.1% สำหรับสถาบันการเงินหรือธนาคารพาณิชย์ในประเทศที่นำเงินไปฝากไว้กับ BOJ โดยจะเริ่มมีผลบังคับใช้ในวันที่ 16 ก.พ.เป็นต้นไป ซึ่งหมายความว่า ธนาคารพาณิชย์จะต้องเป็นฝ่ายจ่ายค่าฝากแก่ BOJ หากมีการนำเงินส่วนเกินมาพักไว้ที่ BOJ
ด้านเรียวจิ โยชิซาว่า นักวิเคราะห์ของ S&amp;P กล่าวว่า “ปัจจุบัน รายได้จากการปล่อยเงินกู้ภายในประเทศของธนาคารพาณิชย์ย่ำแย่อยู่แล้ว การใช้นโยบายดอกเบี้ยติดลบจะยิ่งทำให้รายได้ของธนาคารเหล่านี้ย่ำแย่ลงอีก”
 
 